**Мобилна Апликација за Студенти**

Со цел да се подобри комуникацијата, организацијата и услугите за студентите, апликацијата ќе им обезбеди интегриран пристап до сите релевантни информации и услуги. Оваа апликација ќе ги реши проблемите со кои се соочуваат студентите, како што се долгите редови, недоволната информираност, комплицираните административни процедури и недоволната поддршка при изборот на предмети и академско планирање.

**Главни проблеми што ќе ги решува апликацијата:**

* Намалување на редовите и физичките посети во канцелариите преку дигитализација на запишувањето и проверката на податоци.
* Обезбедување на лесен и брз пристап до распоредот, календарот, објави, академски резултати и важни известувања.
* Поддршка за избор на предмети преку автоматизирани препораки, валидација на предмети и следење на напредокот.
* Електронско плаќање на такси и други академски трошоци, без потреба од физички посети на канцелариите.
* Создавање на канал за директна комуникација меѓу студентите, наставниот кадар и административниот персонал.

**Навигација низ апликацијата**

При стартување на апликацијата, корисникот најпрво ќе се соочи со екран за најава каде што ќе може да се најави преку своите студентски креденцијали. Ова ќе биде овозможено преку интегриран SSO (Single Sign-On) систем кој ќе му овозможи на студентот брз пристап до сите услуги без потреба од повеќекратно внесување на податоци. Доколку станува збор за нов студент кој првпат ја користи апликацијата, ќе му биде понудена регистрација преку која ќе може да ги постави основните параметри на својот профил.

Откако ќе се најави, студентот ќе биде пренасочен кон Дома (Home Screen), кој ќе служи како централен хаб за сите важни информации. Овој екран ќе прикажува брзи известувања поврзани со распоредот, испитите, административните обврски и академските новости. Исто така, студентот ќе има можност да пристапи до најважните акции како што се запишување на семестар, плаќање на семестарски такси и преглед на академскиот напредок. Навигацијата низ апликацијата ќе биде интуитивна, со главно мени кое ќе ги содржи сите основни функционалности, овозможувајќи лесно преминување помеѓу различните делови.

**Намалување на редовите и физичките посети преку дигитализација на запишувањето**

Една од главните цели на апликацијата е да ја елиминира потребата од физички посети за административни процедури како што е запишувањето на семестар. Ова ќе биде реализирано преку дигитализиран процес каде што студентот директно од апликацијата ќе може да се запише. Системот автоматски ќе направи проверка дали студентот ги исполнува сите услови за запишување, како што се завршени задолжителни предмети и регулирани финансиски обврски. Ако некој од овие услови не е исполнет, студентот веднаш ќе добие известување со детално објаснување за следните чекори. Во самиот процес на запишување, студентот ќе може да ги избере предметите кои сака да ги слуша во новиот семестар, а апликацијата ќе му понуди само оние предмети за кои ги исполнува предусловите. Дополнително, вкупниот број на кредити автоматски ќе се пресметува во реално време, спречувајќи го студентот да надмине дозволениот лимит без претходно одобрение. Ако сепак бројот на кредити ја надмине границата од 35, системот автоматски ќе провери дали студентот може да сапише повеќе од 35 кредити без тоа да се прави рачно.

**Брз пристап до распоред, календар, академски резултати и важни известувања**

Апликацијата ќе има интегриран академски календар и распоред, каде што студентите ќе можат да го прегледуваат својот неделен распоред на предавања и испити. Овие податоци ќе бидат автоматски синхронизирани со студентскиот систем и ќе се ажурираат во реално време, овозможувајќи студентите секогаш да имаат точни информации за нивните академски обврски. Дополнително, ќе биде можно овие настани да се додадат во личниот календар на мобилниот телефон на студентот, како и да се активираат нотификации кои ќе го потсетуваат за важни датуми. Што се однесува до академските резултати, студентите ќе имаат можност да ги прегледаат сите положени предмети за секој семестар, заедно со добиените оценки и освоените кредити. Апликацијата ќе овозможи визуелен приказ на академскиот напредок преку графикони и детални извештаи, овозможувајќи им на студентите подобар увид во нивниот перформанс и следните чекори кои треба да ги преземат за дипломирање.

**Поддршка за избор на предмети преку AI препораки и валидација**

Процесот на избор на предмети често знае да биде комплициран, особено за студентите кои се несигурни кои предмети треба да ги запишат за да го следат својот академски и кариерен пат. Затоа, апликацијата ќе вклучува AI/ML-базиран систем за препораки, кој ќе анализира различни фактори како што се претходно запишаните предмети, постигнатите резултати и избраната специјализација на студентот. Системот ќе им препорачува на студентите предмети кои најдобро одговараат на нивниот профил и целите што сакаат да ги постигнат. Дополнително, доколку студентот одбере предмет за кој не ги исполнува предусловите, системот веднаш ќе го извести за тоа и ќе му понуди алтернативни предмети кои може да ги запише.

**Електронско плаќање на такси и академски трошоци**

Со цел да се избегне потребата од чекање редици за плаќање на семестарските такси и други административни давачки, апликацијата ќе вклучува систем за дигитално плаќање. Студентите ќе можат да пристапат до листа на сите нивни финансиски обврски и да извршат уплата директно преку апликацијата, користејќи различни начини на плаќање како што се кредитни/дебитни картички, PayPal, Google Pay и Apple Pay. По успешно извршено плаќање, студентот веднаш ќе добие дигитална потврда, која ќе биде зачувана во неговиот профил.

**Канал за комуникација меѓу студенти, наставници и администрација**

За да се подобри комуникацијата меѓу студентите, професорите и администрацијата, апликацијата ќе вклучува интегриран платформски систем за пораки и форуми. Преку овој систем, студентите ќе можат директно да испраќаат пораки до своите професори и асистенти, како и да поставуваат прашања поврзани со предметите, распоредот или административните процедури. Дополнително, ќе биде овозможена опција за групни разговори и форуми каде што студентите ќе можат да разменуваат информации и совети. За административните барања, апликацијата ќе поддржува автоматизирано поднесување на молби и барања, елиминирајќи ја потребата од физички посети. Доколку студентот има потреба од официјален состанок со наставен кадар или администрација, ќе може да закаже термин преку системот за закажување.